JKN เด้งแรง 3% หลังเป็นช่วงขาลงมานาน ลุ้นกำไร Q2/61 แจ่มรับรายได้ขายลิขสิทธิ์ในตลาด CLMV
JKN เด้งแรง 3% หลังเป็นช่วงขาลงมานาน ลุ้นกำไร Q2/61 แจ่มรับรายได้ขายลิขสิทธิ์ในตลาด CLMV โดยล่าสุด ณ เวลา 11.33 น. อยู่ที่ระดับ 9.75 บาท เพิ่มขึ้น 0.30 บาท หรือ 3.17% สูงสุดที่ระดับ 9.85 บาท ต่ำสุดที่ระดับ 9.55 บาท มูลค่าการซื้อขาย 44.84 ล้านบาท
1 มิ.ย. 2561

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 11.33 น. อยู่ที่ระดับ 9.75 บาท เพิ่มขึ้น 0.30 บาท หรือ 3.17% สูงสุดที่ระดับ 9.85 บาท ต่ำสุดที่ระดับ 9.55 บาท มูลค่าการซื้อขาย 44.84 ล้านบาท

ด้าน บล.เออีซี ระบุในบทวิเคราะห์ว่า ในช่วงที่ผ่านมาราคาหุ้น JKN ปรับตัวลงต่อเนื่องจากความกังวลต่อคุณภาพของลูกหนี้ที่อ่อนแอลง หลังบริษัทมีจำนวนลูกหนี้ค้างชำระนาน 6-12 เดือนเพิ่มขึ้นจากเพียง 30 ล้านบาทในช่วงไตรมาส 4/60 เป็น 218 ล้านบาทในช่วงไตรมาส 1/61 ทำให้มีความเสี่ยงที่บริษัทอาจจะต้องมีค่าใช้จ่ายในการตั้งสำรองหนี้สงสัยจะสูญเกิดขึ้นในช่วงไตรมาส 2/61 ในกรณีที่ลูกหนี้ดังกล่าวไม่สามารถชำระเงินได้ทันภายในเดือน มิ.ย. นี้ (ตามมาตรฐานบัญชีหนี้ค้างชำระเกิน 9 เดือนจะต้องมีการตั้งสำรอง 50% ของมูลค่าหนี้)
แต่อย่างไรก็ก็ตาม ทิศทางผลดำเนินงานของ JKN ในช่วงไตรมาส 2/61 คาดจะได้แรงหนุนจากการทยอยส่งมอบ Content หนังและซีรี่ย์เอเชียให้กับลูกค้าผู้ประกอบการดิจิตอลทีวี (มาร์จิ้นสูง) ที่เพิ่มขึ้นมากจากปีก่อน รวมทั้งคาดเริ่มรับรู้รายได้จากการขายลิขสิทธิ์ให้กับลูกค้าใน CLMV ที่ล่าสุดอยู่ระหว่างเตรียมเซ็นสัญญาขายลิขสิทธิ์ซีรี่ย์อินเดีย 3 เรื่อง ให้กับลูกค้าในกัมพูชาและพม่า
ขณะที่ด้านค่าใช้จ่ายมีแนวโน้มลดลง เนื่องจากมีการจัดงานแสดง Content น้อยลง และไม่มีการบันทึกค่าใช้จ่ายที่ปรึกษาทางการเงินเช่นปีก่อน ทำให้เรายังคาดปี 2561 ทาง JKN จะมีกำไรสุทธิ 284 ล้านบาท โต 51.5% จากปีก่อนตามประมาณการเดิม